Der var sang, dans og glade dage i fredags til julefest på Frederikshavn Handelsskole. Omkring 400 elever var en del af festlighederne, hvor både nuværende og tidligere elever kunne deltage. Nu her et par dage efter festen er det ikke kun tømmermænd, der har holdt nogle af de unge hjemme i sengen. Fem elever på Frederikshavn Handelsskole, der alle var til festen om fredagen, er blevet testet positive for coronavirus ved kvik- eller PCR-test, efter de deltog i festen, lyder det fra Brian Andersson, der er direktør på Frederikshavn Handelsskole. - Vi er selvfølgelig bekymrede i kraft af, at vi holdt den fest, men vi er også bekymrede for de 800 mennesker, der sætter deres ben her hver eneste dag. Da jeg blev spurgt inden, ville jeg da lyve, hvis jeg sagde, at jeg var fuldstændig ubekymret. Vi er altid bekymrede, men vi mener at så lang tid, vi holder os til forskeres, lægers, sundhedsmyndigheders forskrifter, og endda skærper dem, så må det være det være ok, siger han. Det vides ikke, om eleverne er blevet smittet før, under eller efter festen. Skærpede retningslinjer Inden festen i fredags valgte Frederikshavn Handelsskole at retningslinjerne for at komme ind til festen skulle skærpes, så det ikke længere var nok at vise, at man var fuldt vaccineret. - Når man holder en fest, så kan man vælge at følge myndighedernes retningslinjer, og det gør vi selvfølgelig, men vi har faktisk skærpet retningslinjerne, således at alle festdeltagere, inklusiv de ansatte der har været med til festen, har skullet være nytestede. Det vil sige, at de skulle dokumentere, at de ikke bare var vaccinerede, men altså havde en test, som var taget indenfor de sidste 48 timer, hvis det er en kviktest eller 72 timer, hvis det er en PCR-test, siger Brian Andersson og fortsætter: - Det, vi har gjort, er ikke nogen garanti, men det er forhåbentlig langt hen ad vejen en sikkerhed. Anbefaler alle at lade sig teste Frederikshavn Handelsskole har mandag været i kontakt med Styrelsens for Patientsikkerhed, der ikke mener, at den nuværende smittesituation på handelsskolen er alarmerende. På Frederikshavn Handelsskole følger de dog stadig udviklingen tæt. - Opgaven for os nu er selvfølgelig at følge med i udviklingen, som vi også har gjort de sidste uger. Vi skal have elever og ansatte til at melde ind hver eneste gang, der er tegn eller tests, der kan være nyttige for at bremse smitten, siger Brian Andersson. 425 personer havde købt billet til festen, men Brian Andersson fortæller, at nogle blev afvist i døren, fordi de ikke kunne fremvise en ny negativ test. Så i alt mener han, at der har været omkring 400 til festen. De opfordres nu alle til at lade sig PCR-teste hurtigst muligt.

Opsummering:
For at komme ind til julefesten  på Frederikshavn Handelsskole var det ikke nok at være vaccineret. Det krævede også en frisk negativ coronatest.